- Vi skulle have en god oplevelse og se nogle koncerter sammen for at fejre hendes 21 års fødselsdag på søndag. Men nu er hun i stedet helt ude af den og meget ked af det. Britta Nielsen fra Sæby fortæller om episoden på Hjallerup Marked torsdag aften, som ændrede aftenen markant for hende og hendes datter. De var taget til det populære marked for at opleve gratis koncerter med Faustix, Jaxstyle, Svenstrup & Vendelboe og ANR Live. Som en tidlig fødselsdagsfejring sammen - bare de to. Musikken spillede præcis, som den skulle. Og aftenen var præcis så hyggelig, som mor havde håbet på. Men da de to ville hjem til datterens bopæl i Aalborg klokken 01.15 med en af NTs særlige markedsbusser, gik det galt. - Min datter kommer i klemme mellem bussens fordør og de mange unge mennesker, der presser på for at komme ind i bussen. Hun blev fuldstændig mast, men jeg kunne ikke komme hen til hende og hjælpe, siger Britta Nielsen – og fortæller, at datteren var fastklemt i omkring et kvarter. - Og da jeg bad chaufføren om hjælp, henviste han bare til den eneste kontrollør på stedet, og han gjorde heller ikke noget, ærgrer hun sig. Fik angstanfald Bussituationen beskriver Britta Nielsen som ”kaotisk” og ”ude af kontrol”. Og den påvirkede hendes datter voldsomt. - Hun rystede, var meget ked af det og ved at kaste op. Det var værre end til karnevalet. Hun har fået en ordentlig blodansamling på låret, og det hele udløste et angstanfald hos hende, fortæller den chokerede mor fra Sæby, som ellers ofte tager med offentlige transportmidler i hverdagen. Hun kritiserer Nordjyllands Trafikselskab, som står bag de ekstra markedsbusser, som fragter gæsterne til og fra Hjallerup Marked, for ikke at gøre nok for at sikre forholdene. - Man bør kunne komme trygt hjem fra markedet. De burde indsætte nogle flere busser, når vi betaler 75 kroner for en billet til markedet. Så skal der også være plads til os, mener hun. Markedsbusserne kører fra Hjallerups Markedsplads til henholdsvis Aalborg, Dronninglund, Asaa, Brønderslev, Hjørring, Sæby og Frederikshavn. Kundechef: Der var ikke kaos Hos Nordjyllands Trafikselskab bekræfter kunde- og salgschefen, Mette Henriksen, at torsdagen var særdeles travl med mange buskunder. - Ja, der var mange mennesker, for når alle vil hjem på samme tidspunkt, kan det blive lidt presset. Så kan man ikke regne med at få et sæde. Men alle blev kørt hjem, forsikrer hun. Mette Henriksen er bekendt med Britta Nielsens kritik, efter medarbejdere i NTs kundeservice er blevet kontaktet af hende. Men kundechefen afviser, at der kun var én kontrollør til stede ved markedsbusserne torsdag aften – der var tre, oplyser hun. Hvilket er ”normal bemanding” til den slags events. Og så afviser hun også, at der var ”kaos”, som Britta Nielsen og hendes datter oplevede det. - Kontrollørerne derude siger til mig, at der var mange mennesker, men ikke flere, end vi plejer - og at situationen var under kontrol. De er der netop, så tingene forløber stille og roligt. De har ikke givet mig dén tilbagemelding, siger hun om kritikken. Kræver erstatning Dén forklaring giver Britta Nielsen ikke meget for. - Så har de simpelthen ikke været dér, hvor det skete, for der var kaos. De har måske ikke set, hvor kaotisk, det var. Britta Nielsen overvejer nu at kræve erstatning fra Nordjyllands Trafikselskab. - Jeg vil have en form for erstatning for svie og smerte. Jeg har kontaktet NT, og de siger, hun (datteren, red.) skal skrive en skriftlig anmeldelse. Jeg overvejer også at anmelde situationen til politiet, siger hun til TV2 Nord fredag, mens hun befinder sig hos sin datter i Aalborg, der stadig har det svært oven på episoden. NT beklager Sagen behandles lige nu i NTs kundeservice, hvor man vil se på, om der bør ændres procedurer. - Jeg kan kun beklage, at de har oplevet situationen sådan og følt sig utrygge, for det har aldrig været intentionen. Vi er til stede for at fragte folk sikkert hjem og ikke give dem en dårlig oplevelse. Og den bemanding, vi kørte med torsdag, plejer at være tilstrækkeligt, siger kundechefen. Nordjyllands Trafikselskab har i skrivende stund ikke modtaget andre klager omkring torsdagens markedsbusser, oplyser Mette Henriksen. Ifølge sektionsleder Majken Larsen fra Nordjyllands Politi er der fra de patruljerende betjente ingen bemærkninger omkring det omtalte buskaos torsdag aften. Britta Nielsen er dog sikker på én ting: - Vi skal ikke på Hjallerup Marked foreløbig.

Referat:
Britta Nielsens datter fik også en stor blodansamling, efter hun blev klemt i en af NTs busser på vej hjem fra Hjallerup Marked.